《和任况之》
宋代·苏过

簪裳如缧囚，我生三年系。一落罝网中，遂负山林志。

忆故晋阳城，访古寻前事。萧凉麋鹿游，正坐金汤累。

西山郁峥嵘，气势翔天际。因知神所托，千岁有其地。

绵绵邑姜祠，盛德百世继。汾横地轴壮，泉涌山骨碎。

我时正行役，忽此烟雨滞。颇遭溪谷留，使失乡关异。

是时薰风初，殿阁微凉至。碧井照眼寒，山光湿衣翠。

文鲂纵弱浪，野鹤下晚吹。平生谢公心，雅在东山醉。

端来乞五斗，兹事复且置。悽悽百僚末，举首触嗔忌。

早知折腰恶，谁敢朱云吏。愿君志吾言，身外皆沤寄。

临渊休羡鱼，早决归来意。荣枯梦已破，何待邯郸记。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。